Mali i Zi në prag të referendumit
Analistët përgjithësisht janë dakord se u takon malazezëve të vendosin në se duan të shkëputen nga bashkimi me Serbinë
Të djelën, malazezët votojnë për të ardhmen e republikës së tyre. Pyetja e vetme në referendum është: “A dëshironi që Republika e Malit të Zi të jetë shtet i pavarur?” Në se 55 përqind e votuesve i përgjigjen PO pyetjes, rezultati do të njihet nga komuniteti ndërkombëtar. Analistët perëndimorë përgjithësisht bien dakort se u takon malazezëve të vendosin në se duan apo jo të shkëputen nga bashkimi federal me Serbinë. Hele Dale, është analiste politike me fondacionin Heritage. Zonja Dale, thotë se kampi pro-pavarësisë këmbëngul se Mali i Zi ka mbetur pas si rezultat i lidhjeve me Serbinë. Ajo ve në dukje se Serbia është dëmtuar rëndë nga forcat nacionaliste, që sipas saj, e kanë mbajtur Serbinë të mbërthyer në shekullin e 19-të. Zonja Dale thotë se nacionalizmi serb, ishte një prej shkaqeve që çuan në katër luftrat ballkanike brenda 10 vjetësh. Nacionalizmi, thotë ajo, e ka çuar vendin në buzë të varfërisë, duke e izoluar për një farë kohe nga komuniteti ndërkombëtar. Kohët e fundit Bahskimi Evropian i pezulloi bisedimet e integrimit me Serbinë, pasi Beogradi nuk arriti të arrestonte të kërkuarin për krime lufte Ratko Mlladiç. Zonja Dale thotë se fajin e ka qeveria e Serbisë. Analistja Dale thekson se Mali i Zi ka bashkëpunuar me gjykatën e Hagës për Krimet e Luftës dhe se ai ishte vendi i parë ballkanik që kërkoi ndjesë për rolin e tij në luftrat që çuan në shpërbërjen e Jugosllavisë. Sipas Bashkimit Evropian, Mali i Zi, është shumë më përpara se Serbia në procesin e reformave të brendshme. Ambasadori Marc Grossman, ish zyrtar i lartë i Departamentit të Shtetit, thotë se vendimi i popullit të Malit të Zi duhet respektuar. Ambasadori Grossman thotë se është e rëndësishme që Bashkimi Evropian dhe Shtetet e Bashkuara, të qëndrojnë të angazhuara në Ballkan, pavarësisht nga rezultati i referendumit në Mal të Zi. Sipas regjistrimit të vitit 2003, popullsia e Malit të Zi është 670 mijë. Popullsia e Serbisë është rreth 10 milionë. Bashkimi i Serbisë dhe Malit të Zi, është gjithshka ka mbetur nga federata me 6 republika e ish Jugosllavisë.